Covid-19-syfers: Amper kwart van pasiënte reeds gesond | Maroela Media
Die getal Suid-Afrikaners wat die afgelope maand positief getoets het vir Covid-19, kom te staan op 2 003. Dit is 'n toename van 69 gevalle sedert Donderdag. Amper 'n kwart hiervan (410) het egter sedertdien herstel, hoewel 24 mense al weens die virus dood is. Dit beteken 1% van positiewe gevalle het weens die virus omgekom.
Zweli Mkhize, minister van gesondheid, het dié syfers tydens 'n mediakonferensie Vrydag bekendgemaak.
Hy sê dit is belangrik om kennis te neem dat net twee van die mense wat tot dusver dood is, jonger as 63 jaar was. Dié oorledenes wat onderskeidelik 48 en 46 jaar oud.
Gauteng het steeds die meeste gevalle (801), dan die Wes-Kaap (541) en KwaZulu-Natal (412). Die minste gevalle is in die Noord-Kaap (15) en dan Noordwes (18). Die meeste sterftes is egter in Kwa-Zulu-Natal (12) en die Wes-Kaap (6) aangemeld. Gauteng en die Vrystaat het elk drie sterftes aangemeld.
"Meeste van die mense wat dood is, het reeds 'n onderliggende siektetoestand gehad voordat hulle Covid-19 opgedoen het. Een van die oorledenes het fase 4- kanker gehad en die ander het aan hart-of longtoestande gely," sê Mkhize.
Mkhize het ook bevestig dat die St. Augustine-hospitaal in Durban gesluit is. "Ek was in gesprek met bestuurders van Netcare. Die provinsie en hospitaal het intussen moeite gedoen om te verseker dat hulle voldoen aan al die veiligheids- en gesondheidsmaatreëls. Die provinsiale regering sal ook 'n ondersoek doen om te bepaal hoe soveel mediese personeel in die hospitaal by pasiënte aangesteek het."
Die minister sê die private en die openbare gesondheidstelsel werk saam as een gesondheidsdepartement.
"Indien die openbare sektor dus beddens kort, sal die private hospitale hul beddens beskikbaar stel vir pasiënte [wat nie mediese fondse het] nie." Hy sê die regering het 'n verantwoordelikheid om te verseker dat alle hulpbronne eweredig versprei word.
Mkhize sê wêreldwyd het die aantal Covid-19-pasiënte eksponensieel toegeneem.
"Lande soos die VSA, Spanje en Italië het almal begin met 42% toename en die getalle het toe vinnig gestyg. Japan, Singapoer en Hongkong kon egter daarin slaag om die verspreiding tot 'n minimum te beperk.
"Suid-Afrika se syfers wys dat die vinnige optrede deur die regering om 'n algehele afsondering aan te kondig, gewerk het. Dit het ons gehelp om die vinnige verspreiding van die virus te beperk. Daarom moet ons ag gee op die president se besluit om die tydperk van afsondering met twee weke te verleng en ons samewerking gee," sê Mkhize.
Nou meer as ooit moet ons self isoleer en op ons kniee bly Hy sal ons beskerm
Hoop ons paar wittes sal ook n bedjie kry
Die privaat en openbare sektir werk saam as een gesondheidsdepartement. En daar het jy dit. Hulle wil nou bewys dat ons nie meer mediese fondse nodig het nie. En die met mediese fondse gaan na staatshospitale gestuur word en andersom. En as jy werklik siek is van iets anders as die virus gaan jy weg gewys word want daar moet plek wees vir ingeval daar iemand wat die virus het, op geneem moet word. Siek man. En hulle sê self dat meer as die helfde van die mense wat dood is nie aan die virus dood is nie. Ek dink… Lees meer »
Dit darem positiewe nuus. Kom ons hou by die reëls .
Aan die Anel, Jan, en Kosie's wat volhou dat die virus "histerie" oor niks in nie en bloot n verkoue is, lig julle in wat aan die gebeur is in die res van die wereld. SA is een van die min lande wat proaktief probeer optree, en ja daar is n prys, maar die alternatief is baie erger. Ek woon in N-Amerika, en by ons, sterf daar tans meer as 3 persone elke minuut- hul sterf alleen, sonder geliefdes. Dieselfde in UK en Europa. SA is so 3 /4 mde agter die Kurwe en winter kom. In van die ouetehuise… Lees meer »